Tann 25. august komu 4 nýggjar kunngerðir í gildi. Talan er um kunngerðir, ið allar hava heimild í arbeiðsumhvørvislógini. Samanlagt er talan um størstu einstøku dagføring av kunngerðum til arbeiðsumhvørvislógina í meira enn 20 ár. Kunngerðirnar eru Kunngerð um innrætting og nýtslu av trýstberandi útbúnaði: Nýggja kunngerðin savnar allar reglurnar um trýstberandi útbúnað í eina dagførda kunngerð. Áðrenn var talan um 5 ymiskar kunngerðir, harav tann elsta var frá 1950. Kunngerð um uppseting og nýtslu av lyftum o. ø.: Kunngerðin er ein dagføring og nágreinan av galdandi reglum, og stuðlar m. a. undir ásetingarnar í nýggju byggireglugerðini fyri Føroyar. Kunngerð um løggilding av serkønum veitarum mótvegis Arbeiðs- og brunaeftirlitinum: Kunngerðin miðsavnar og dagførir flestu løgildingarheimildirnar hjá Arbeiðs- og brunaeftirlitinum í eina kunngerð. Hetta tryggjar, at øll løggild virkir koma at virka undir somu krøvum og treytum. Kunngerð um gjøld fyri løggildingar, ávís eftirlit og loyvisbrøv frá Arbeiðs- og brunaeftirlitinum: Kunngerðin kemur í staðin fyri tvær eldri kunngerðir um gjøld, og savnar nú allar heimildirnar í einari kunngerð. Nýggja kunngerðin inniber, at gjøld fyri uppgávur, sum Arbeiðs- og brunaeftirlitið ikki longur ger, er strikað, meðan onnur gjøld og orðingar eru dagførdar.